**Forlik mellom ordførerne på Nord-Jæren**

Ordfører i Stavanger, Sandnes, Sola og Randaberg, samt fylkesordfører i Rogaland («Partene») er enig om at følgende punkter innarbeides i reforhandlet byvekstavtale. Partene er videre enige om at siktemålet er å få avtalen signert så raskt som mulig, slik at punktene 1, 2 og 3 nedenfor kan iverksettes fra 1. januar 2020. Dette betyr at ingen av tiltakene som er beskrevet nedenfor kan iverksettes før reforhandlet byvekstavtale er underskrevet. Partene er innforstått med at kommunestyrene og fylkesting må godkjenne reforhandlet byvekstavtale. Vi bekrefter at vi overfor våre kommunestyrer/fylkesting vil anbefale at nedenstående avtalepunkter innarbeides i reforhandlet byvekstavtale.

1. Rushtidsavgiften fjernes.
2. Det innføres 50 prosent betaling for el-biler.
3. Innkrevingsretningen på Bybrua snus.
4. Partene forplikter seg til å endre bom plasseringer og/eller innkrevingsretninger for Tananger og Lura. Det settes umiddelbart i gang en utredning om hvordan bom plasseringene og/eller innkrevingsretning kan innrettes slik at belastningen for innbyggerne i disse områdene kan bli bedre og mindre belastende. Endringer skal ikke medføre at det oppstår hull i ringene. Partene er enige om at nødvendige tiltak for å oppnå disse målene skal besluttes og iverksettes så snart som mulig og i alle fall senest i løpet av våren 2020.
5. Partene er i utgangspunktet positivt innstilt til at de to riksveiprosjektene E39 Smiene-Harestad og E39 Hove-Ålgård, som har ligget i Bymiljøpakken, tas ut slik staten har foreslått og blir overtatt av Nye Veier. Det legges til grunn at overføring av prosjektene ikke medfører økt bompengebelastning for innbyggerne i Stavangerregionen. Endelig beslutning må treffes med bakgrunn i en helhetlig vurdering av nullvekstmålet og porteføljen i Bymiljøpakken. Det bes om en vurdering av konsekvenser for bompengebelastning før endelig beslutning tas.
6. Videre arbeid med en ny gjennomgående kollektivtrase fra Jåttåvågen til Universitetssykehuset kan forseres. Dette fordi regjeringens vedtak om fleksibiliteten for finansiering av kollektivutbygging til også nå å gjelde fylkeskommunale veier betyr at finansieringen er løst.
7. Det legges frem en vurdering om flere kollektivprosjekter kan bygges raskere, og om det er muligheter for økt ruteproduksjon innen kollektiv i storbyområdet som følge av de økte statlige bidragene.
8. Partene står fast på at det til enhver tid gjeldende nullvekstmål skal sikres. Dersom utviklingen ikke blir i samsvar med dette målet, forplikter partene seg til å iverksette nødvendige tiltak som sikrer målet. Dersom det oppstår en situasjon der staten mener at de lokale partene ikke iverksetter nødvendige og tilstrekkelige tiltak for måloppnåelse, og at staten derfor reduserer belønningsmidlene, skal tilsvarende beløp som bortfall av statlige midler medfører, dekkes over bymiljøpakkens budsjetter.
9. Etter at Ryfast tunnelen åpner må trafikkflyten på bybrua og i tunnelen overvåkes nøye med tanke på utvikling av inntektene til Ryfast, samt nullvekstmålet. Ved avvik må nødvendige tiltak innføres.
10. For å unngå hull/lekkasje i sentrumsringen, etableres det en bomstasjon på E39 ved Mosvatnet.
11. Partene er innforstått med at kommuner har fremmet andre krav og ønsker om endringer i innretninger og bestemmelser. Slike ytterligere spørsmål skal vurderes og eventuelt besluttes i en totalvurdering og evaluering etter at punktene 1 – 4 er gjennomført.
12. Grunnlaget for nullvekstmålet må defineres og avtales så snart som mulig. Partene mener at sesongmessige endringer i trafikkmønster taler for målinger med 2 til 3 års glidende snitt legges til grunn. Videre må systematisk rapportering av måloppnåelse komme på plass.
13. Partene er enige om at kostnadene for alle delprosjekter skal gjennomgås på ny med sikte på å sikre at kostnadene ikke overstiger inntektene. Denne gjennomgang gjelder uavhengig om reguleringsplaner er vedtatt eller ikke, og skal omfatte alle prosjekter som inngår i bymiljøpakken.

Bussveikonseptet, der bussens framkommelighet sikres, skal gjennomføres.

Stavanger, 6. november 2019

---------------------------------------------------------- ------------------------------------------------------

---------------------------------------------------------- ------------------------------------------------------

----------------------------------------------------------